钦定古今图书集成/方舆汇编/职方典/第1504卷 > 《重修武定府城楼碑记》杨春震
## 钦定古今图书集成/方舆汇编/职方典/第1504卷 > 《重修武定府城楼碑记》杨春震

穆皇帝立，始削土官权，置流官焉。土寇郑举阴蓄异
谋，求凤、阿克，号召诸彝，反形具矣。当事者皆心易之，
略不为戒曰：“此土蛮小丑，何能为者？”比寇连结江外
土兵，大举入寇城中，蛇豕狂徒，预为内应。维时纨绔
之子，守陴之士，不过传曰：“呼卢虚应。”故事，城楼即欲
不火，不可得已。既而天兵翔集，群凶授首，然疮痍满
目，房屋灰烬，公私交困，所赖大君子救焚拯溺、修废
举坠，云霓之望，盖亟亟也。幸圣天子眷顾南服，廉江
公才自民部尚书郎擢于兹土。公既至，开布诚信，调
剂威惠，令反侧子自安。已又稽城伍，时简阅，遣戍卒，
防要隘，设驿递警铃，柝外奸潜夺，内犬靡聒。又葺黉
宫，洁祀赈茕、恤孤、垦荒、釐赋，汰冗剔蠹，旌义树勋，备
蒐百废而兴之。一日，登城四望，慨然而叹曰：“域民戢
暴，惟城为恃。夫门者城之喉，楼者门之冕也。城未暇
修，门何可缓？”于是庶僚群吏集诸父老议城楼事，郡二熊公、司理李公谋咸协于厥迪。江公乃括帑金若
干缗，益以俸入之馀，用为工值费，上之监司及台使
者，咸报可，遂毅然行之。江公则又曰：“城之东门，向明
处也，且通省会，往来观望所系。厥地低洼，楼宜巍壮。
北门据府左肘，地势崇阜。南门伏府右腋，势虽平衍，
顾火地也。楼不宜高，为屋各视东门之半。西门负山
枕府，然扃塞经由者稀，亦视两门可也。”公部署已周，
分官授任，程能计日，撙劳均力，人人欢悦。缩溢伸乏，
奖勤黜惰，勾稽有簿。大持小维，工佣称事。凡楼之材，
砺锻黝垩，木石灰砖，胶角颜采，皆公市平取。是故费
悉官捐，役靡农妨。一门暨一门继，行之有序，匪棘匪
纾。昂之抑之，名适厥中。于是撤焦易圮，拓址遴材。层
絫肯构，焕然一新。远而望之，楼橹翚赫，雉堞粉藻。坚
者屹屹，深者郁郁；直者嵂嵂，横者翼翼。近而察之，石
眉铁枢，文梁画栋，鸳瓦鳞次，隍堑萦轮，盖一郡之大
观，隳而复还者也。登而览之，狮山蹲踞，五龙拱揖；俯
而视之，郡署鳞列，仓库渐积；旌棨甲胄，周庐是严。足
以域民，足以威暴，足以壮气助武。是役也，计之则费
省，要之则功倍，所谓“待其人而后行”者也。楼既成，佥
议伐石为碑，树之迎曦门内，以纪寔诏来。于是和曲
刘君以熊公之意，走币征记于余。余惟事无巨细，戒
则安，不戒则危。是故《书》称“有备易慎”、覆隍、桑土绸缪
之计，厥有旨哉。往者不戒，故有城门之灾。江公之新
是楼也，大者举则细者可推矣。直能戒者也，斯久安
长治之由也。江公名至迥，山东朝城人，用恭襄公家
法，绰有父风。熊公名应祥，江西金溪人。李公名大元，
贵州清平人。刘君名“四教，四川潼川州人，元谋。”戴君
名应豸，贵州普安人，指挥。贺君名瑞凤，云南卫人，署
御事。共相厥成者也，例得并《书》云。